KOMISIJOS SPRENDIMAS
2007 m. lapkričio 26 d.
leidžiantis parūgštinti vynuogių misą ir vyną, pagamintus Austrijos vynuogių auginimo B zonoje 2007-2008 vyno metais
(pranešta dokumentu Nr. C(2007) 5615)
(tekstas autentiškas tik vokiečių kalba)
(2008/58/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1493/1999 dėl bendro vyno rinkos organizavimo (1), ypač į jo 46 straipsnio 1 dalį,
kadangi:
(1)
Dėl išskirtinių oro sąlygų vynuogių nokimo laikotarpiu Austrijos vynuogių auginimo B zonoje labai smarkiai ir negrįžtamai sumažėjo vynuogių ir vynuogių misos rūgštingumas. Ypatingos 2007 m. vasaros oro sąlygos Austrijoje buvo panašios į paprastai daug toliau į pietus esančiose vynuogių auginimo zonose susidarančias oro sąlygas.
(2)
Bendras atitinkamuose regionuose nuskintų prinokusių vynuogių rūgštingumo lygis yra nenormaliai žemas ir nesuderinamas su gera vynininkyste bei patenkinamu vyno išlaikymu.
(3)
Todėl Austrijai turėtų būti leista parūgštinti 2007 m. derliaus vynuogių misą ir vyną iš B zonos Reglamento (EB) Nr. 1493/1999 V priedo E dalies 2, 3 ir 7 punktuose nustatytomis sąlygomis.
(4)
Šiame sprendime numatytos priemonės atitinka Vyno vadybos komiteto nuomonę,
PRIĖMĖ ŠĮ SPRENDIMĄ:
1 straipsnis
Nukrypdama nuo Reglamento (EB) Nr. 1493/1999 V priedo E dalies 1 punkto a papunkčio taisyklių Austrija gali leisti parūgštinti 2007 m. derliaus vynuogių misą ir vyną B zonoje to priedo E dalies 2, 3 ir 7 punktuose nustatytomis sąlygomis.
2 straipsnis
Šis sprendimas skirtas Austrijos Respublikai.
Priimta Briuselyje, 2007 m. lapkričio 26 d.